D. Jarjabek, poslanec: (2001-09-19):
Pán minister, máte zrátané, o koľko menej bude základných umeleckých škôl v roku 2002, ako bolo v roku 1998, eventuálne v roku 1989, keď to ešte boli ľudové školy umenia? Skutočne by ma zaujímalo toto číslo a myslím, že by bolo toto číslo aj veľmi veľavravné pre všetkých občanov Slovenskej republiky, ktorí sa možno o tomto zákone, čo obsahuje, prvý raz dozvedajú teraz po tomto rokovaní v parlamente vzhľadom na skutočne masívnu mediálnu nepodporu informácií v zmysle zákona o slobodnom prístupe k informáciám tohto zákona. Ďakujem za pozornosť. I. Presperín, podpredseda NR SR: Ďalej v rozprave vystúpi pán poslanec Kanis. Po ňom pán poslanec Cabaj. P. Kanis, poslanec: Vážená Národná rada, vážené panie poslankyne, vážení páni poslanci, návrh zákona o prechode niektorých pôsobností z orgánov štátnej správy na obce a na samosprávne kraje prináša závažnú otázku ohľadne deľby pôsobnosti medzi samosprávu hlavného mesta Bratislavy a mesta Košíc na jednej strane a mestských častí týchto miest na strane druhej. Ako dobre vieme, v prípadoch Bratislavy i Košíc medzi mestskými časťami a mestami sú isté spory, ktorých sa priamo týka aj zamýšľaný prechod pôsobností z orgánov štátnej správy na obce. V duchu reformy verejnej správy zodpovedá aj úsilie mestských častí v tom, aby navrhovaný zákon otvoril priestor aj na presun niektorých pôsobností z mesta na mestské časti. Lenže zákon pri dikcii o prechode pôsobností na obce v prípade Bratislavy a Košíc musí vhodným právnym riešením zohľadniť aj možnosť prechodu pôsobností z obce, teda z hlavného mesta Bratislavy a mesta Košice na mestské časti. Bolo by paradoxné, ba aj proti logike reformy a proti súčasnému stavu, ak vykonávanie činností, ako napríklad stavebné konanie, opatrovateľská činnosť a podobne, bolo by z obce, to je v dikcii zákona, z hlavného mesta Bratislavy a mesta Košice, a nie z mestských častí. Bolo by to úplne v rozpore s kľúčovým zámerom reformy verejnej správy. Uvádzam tento príklad len preto, aby bolo jasne vidieť aj význam problému optimálnej deľby pôsobností medzi obec Bratislava, Košice a jej mestskej časti. Ak by zákon nerešpektoval tento problém a primerane ho neriešil, mohla by vzniknúť otázka, či vôbec bude mesto môcť pôsobnosti preniesť na mestské časti. Spoločná správa reaguje na tento problém v bode 22, ale formulácie v bode 22 neprihliadajú na názor mestských častí. Vážené panie poslankyne, vážení páni poslanci, je samozrejmé, že deľba pôsobností medzi mestom a mestskými časťami bude vyjadrená v štatúte hlavného mesta Bratislavy a v štatúte mesta Košice. V súvislosti s prerokúvaným zákonom však ide o to, aby čo najlepšie riešenie deľby pôsobností vzniklo, malo by vzniknúť po dohode, zdôrazňujem, po dohode mesta a mestských častí. Iba takýto postup zodpovedá cieľu reformy verejnej správy. Práve preto dávam za skupinu poslancov tieto pozmeňujúce návrhy, ktoré vychádzajú z názoru starostov a Regionálneho združenia mestských častí hlavného mesta Slovenskej republiky Bratislavy a ktoré si osvojilo aj Združenie miest a obcí Slovenska. Tieto pozmeňujúce návrhy sú novelou zákonov č. 377/1990 Zb. o hlavnom meste Slovenskej republiky a zákona č. 401/1990 Zb. o meste Košice v znení neskorších predpisov. Na osobitné hlasovanie žiadame zaradiť bod 22 zo spoločnej správy (tlač 1162a). Pozmeňujúce návrhy: Po prvé. Za článok XXI zaradiť nový článok XXII v znení: „Zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona Slovenskej národnej rady č. 523/1990 Zb., zákona Slovenskej národnej rady č. 130/1991 Zb., zákona Slovenskej národnej rady č. 295/1992 Zb. a zákona Národnej rady Slovenskej republiky č. 233/1998 Z. z. sa mení a dopĺňa takto:“. Text § 30 znie: „Podrobnejšiu deľbu pôsobností medzi orgánmi miestnej samosprávy a mestskej samosprávy, ako aj deľbu pôsobností vyplývajúcich zo zákona o prechode niektorých pôsobností z orgánov štátnej správy na obce a na samosprávne kraje ustanoví po dohode orgánov mestských častí a orgánov hlavného mesta mestské zastupiteľstvo v štatúte do 31. 12. 2001.“ Druhý pozmeňujúci návrh. Za nový článok XXII zaradiť nový článok XXIII v znení: „Zákon Slovenskej národnej rady č. 401/1990 Zb. o meste Košice v znení zákona Slovenskej národnej rady č. 130/1991 Zb., zákona Slovenskej národnej rady č. 295/1992 Zb. a zákona Národnej rady Slovenskej republiky č. 109/1993 Z. z. sa mení a dopĺňa takto:“. Text § 25 znie: „Podrobnejšiu deľbu pôsobností medzi orgánmi miestnej samosprávy a mestskej samosprávy, ako aj deľbu pôsobností vyplývajúcich zo zákona o prechode niektorých pôsobností z orgánov štátnej správy na obce a na samosprávne kraje ustanoví po dohode orgánom mestských častí a orgánom mesta mestské zastupiteľstvo v štatúte do 31. 12. 2001.“ Pozmeňujúci návrh č. 3. Doterajší článok XXII sa označuje ako článok XXIV. Ďakujem za pozornosť. I. Presperín, podpredseda NR SR: Ďakujem pekne, pán poslanec Kanis. Ďalej v rozprave vystúpi pán poslanec Cabaj. Konštatujem, že pán poslanec Cabaj nie je prítomný, stráca poradie. Pán poslanec Kužma vystúpi v rozprave. Po ňom pán poslanec Ivan Hudec.